নিজস্ব প্রতিবেদন: বাংলার রাজনীতির আখড়ায় গা ঝাড়া দিয়ে উঠে এল বহুচর্চিত সেই ডেলোর বৈঠক। ধর্মতলায় বিজেপির সভায় ডেলোর বৈঠকের প্রসঙ্গ খুঁচিয়ে তুললেন মুকুল রায়। মমতা বন্দ্যোপাধ্যায়ের নাম না করে তিনি বলেন, ''ডেলোর বৈঠকে আমি ছিলাম। উনিও ছিলেন।'' সারদায় চিটফান্ড কেলেঙ্কারিতে অভিযুক্ত কুণাল ঘোষ বর্তমানে জামিনে মুক্ত। তাঁর দুর্গাপুজোর উদ্বোধনে গিয়েই দলের কোপে পড়েছিলেন মুকুল রায়। তারপরই প্রাথমিক সদস্যপদ ত্যাগ করেন। সেই কুণালের প্রসঙ্গ টেনে মুকুল বলেন, ''সারদা কোম্পানির কেলেঙ্কারিতে কুণাল ঘোষকে জেল খাটানো হয়েছে। ডেলোতে মিটিং হয়েছিল। উনিও ছিলেন। আমার সঙ্গে কুণালও ছিলেন। ট্যুরিজম ও বিজনেস নিয়ে আলোচনা হয়েছিল।''  তিনি আরও বলেন, ''আমার কাছে সুনির্দিষ্ট অভিযোগ আছে। একটি সংবাদপত্রের অফিসে তিনবার মিটিং হয়েছিল। মিটিং হয়েছিল শুভাপ্রসন্নর বাড়িতে। পর্যটন, সংবাদমাধ্যম ও অ্যাম্বুল্যান্সের ব্যবসায়  ৮৪০ কোটি টাকা বিনিয়োগ করেছিলেন সুদীপ্ত সেন। এর জবাব কে দেবে?'' সারদা কেলেঙ্কারিতে ডেলোর বৈঠক নিয়ে একসময় তোলপাড় পড়ে গিয়েছিল রাজ্য রাজনীতিতে। সেই বৈঠকের প্রসঙ্গ তুলে মমতা বন্দ্যোপাধ্যায়কে কোণঠাসা করার চেষ্টা করেছিল বিরোধীরা। তাদের অভিযোগ ছিল, ডেলোর ট্যুরিস্ট লজে সুদীপ্ত সেনের সঙ্গে বৈঠক করেছিলেন মমতা বন্দ্যোপাধ্যায়। সেই ডেলোর বৈঠকই উঠে এল একদা তাঁর ছায়াসঙ্গী মুকুলের মুখে।তৃণমূলের তরফে এনিয়ে এখনও কোনও প্রতিক্রিয়া মেলেনি।